Το κατά Ιησούν Ευαγγέλιον

Το κατά Ιησούν Ευαγγέλιον (Πορτογαλικά: O Evangelho segundo Jesus Cristo) είναι ένα μυθιστόρημα του 1991 του νομπελίστα Πορτογάλου συγγραφέα Ζοζέ Σαραμάγκου. Πρόκειται για μια φανταστική αφήγηση της ζωής του Ιησού Χριστού, απεικονίζοντάς τον ως έναν ελαττωματικό, εξανθρωπισμένο χαρακτήρα με πάθη και αμφιβολίες. Το μυθιστόρημα αποδείχθηκε αμφιλεγόμενο, ειδικά για τους εκπροσώπους της Ρωμαιοκαθολικής Εκκλησίας, με την εφημερίδα του Βατικανού L'Osservatore Romano να κατηγορεί τον Σαραμάγκου ότι είχε ένα «ουσιαστικά αντιθρησκευτικό όραμα». Επαινέθηκε από άλλους κριτικούς ως ένα «βαθιά φιλοσοφικό, προκλητικό και συναρπαστικό έργο». Αφού η συντηρητική πορτογαλική κυβέρνηση μπλόκαρε την υποψηφιότητα του βιβλίου για το Ευρωπαϊκό Λογοτεχνικό Βραβείο, ο Σαραμάγκου έφυγε από την πατρίδα του (και έζησε τα χρόνια του στη Λανθαρότε, στα ανατολικά Κανάρια Νησιά).

Το κατά Ιησούν Ευαγγέλιον επαναπροσδιορίζει τη ζωή του Ιησού Χριστού, χρησιμοποιώντας τα γεγονότα που απεικονίζονται στα κανονικά ευαγγέλια ως βάση για να χτίσει την ιστορία του. Δεν ακολουθεί τη χρονολογία της ζωής του Ιησού Χριστού που βρίσκεται στην Καινή Διαθήκη. Δίνει πολύ μεγαλύτερη έμφαση στο πρώτο μέρος της ζωής του Ιησού από ό,τι τα κανονικά ευαγγέλια.

Το μυθιστόρημα τελειώνει με την συνειδητοποίηση από τον Ιησού ότι το σχέδιο του Θεού και οι αιώνες βασανιστηρίων, σφαγών και δυστυχίας που θα φέρει ο Χριστιανισμός θα συνεχιστούν παρά τις προσπάθειές του. Τα τελευταία του λόγια από τον σταυρό, αναφερόμενος στον Θεό, είναι «Άνθρωποι, συγχωρήστε τον, γιατί δεν ξέρει τι έχει κάνει».

Στα Ελληνικά Το κατά Ιησούν Ευαγγέλιον κυκλοφόρησε από τις Εκδόσεις Καστανιώτη το 1997 σε μετάφραση της Αθηνάς Ψυλλιά.

 Κριτική υποδοχή 
Ο Χάρολντ Μπλουμ έγραψε: «Ως ένθερμος κριτικός θαυμαστής του Σαραμάγκου, διστάζω να το επιλέξω έναντι όλων των άλλων μυθιστορήματών του, αλλά είναι ένα καταπληκτικό έργο, φανταστικά ανώτερο από οποιαδήποτε άλλη ζωή του Ιησού, συμπεριλαμβανομένων των τεσσάρων κανονικών ευαγγελίων. Χάνει κάποιες πτυχές ειρωνείας στην εξαιρετική μετάφραση του Τζιοβάνι Ποντιέρο, αλλά σώζονται περισσότερες από αρκετές για να κατακτήσουν τον συνειδητό αναγνώστη. Η τόλμη του Σαραμάγκου θριαμβεύει στο Ευαγγέλιό του».

Η Χρύσα Κακατσάκη αντιπαραβάλει στο μυθιστόρημα του Σαραμάγκου την ταινία του Πιέρ Πάολο Παζολίνι Το κατά Ματθαίον Ευαγγέλιο θεωρώντας ότι δυο μαρξιστές και δηλωμένοι άθεοι (ο Παζολίνι και ο Σαραμάγκου) δώρισαν στην ανθρωπότητα μια πελώρια προσευχή, φτιαγμένη από εικόνες και λέξεις. Κατά τη Χρύσα Κακατσάκη, ο Σαραμάγκου επικρίνει ανελέητα την τυπική φόρμα της χριστιανικής λατρείας και τους εκπροσώπους της που υποσκέλισαν την ουσία της και επιδίδονται στο εμπόριο ψυχών, ενώ στο όνομα της χριστιανικής πίστης συντελέστηκαν και συντελούνται μέχρι σήμερα εγκλήματα από όλους αυτούς που την εκμεταλλεύονται και τελικά την αναιρούν και την ακυρώνουν.Χρύσα Κακατσάκη. Το Κατά Ιησούν Ευαγγέλιο. documentonews.gr. 29 Απριλίου 2019. Ανακτήθηκε στις 29/09/2025.

 Δείτε επίσης 
 Ο Τελευταίος Πειρασμός, μυθιστόρημα του 1955 του Νίκου Καζαντζάκη.
 Ο Μαιτρ και η Μαργαρίτα, μυθιστόρημα του 1967 του Μιχαήλ Μπουλγκάκοφ.

 Παραπομπές 

 Εξωτερικοί σύνδεσμοι 
 Το κατά Ιησούν Ευαγγέλιον | Kastaniotis.com - Εκδόσεις Καστανιώτη.

Κατηγορία:Μυθιστορήματα του Ζοζέ Σαραμάγκου